ועדת הכספים, כנסת 25, פרוטוקול מספר 102, 2023-04-27 00:00

משה גפני: אנחנו עוסקים בפרק ד', מתוך הצעת חוק ההתייעלות הכלכלית, מיסוי בשוק הדיור, סעיף 5(4), דיווח מקוון

משה גפני:  בבקשה

אפרת ריץ': שלום, אפרת ריץ', רשות המסים

אפרת ריץ':  התיקון הוא קטן; מדובר בסעיף מסגרת, של הסמכה

אפרת ריץ':  היום, יש רשימה מוגדרת של טפסים, והמטרה של התיקון היא לקבוע שכל טפסים שיש חובה להגיש אותם לפי החוק – יוכלו להיות מוגשים באופן מקוון כחובה, כאשר הטפסים עצמם נקבעים בוועדה

משה גפני: באילו מקרים? בחוק מיסוי מקרקעין?     

אפרת ריץ': כן

משה גפני: אין לי אינטרנט, אז מה לעשות? אני אהיה עבריין? אשב בכלא?     

ינון אזולאי: את מה שלא נבין – שי הורוביץ יסביר

יניב כהן: יניב כהן, רשות המסים

יניב כהן:  ברשותך, אני אסביר

משה גפני: אני מבקש את זה בכל פעם – יש אנשים שלא רוצים להגיש באופן מקוון

חנוך דב מילביצקי: יש עורכי דין, בדרך כלל - - -     

משה גפני: אני רוצה להגיש בעצמי; אני רוצה לא להגיש באופן מקוון

משה גפני:  אני עשיתי את זה הרבה פעמים

משה גפני:  רשות המסים התחשבה בעניין הזה ועשתה עמדות, בהן אני יכול לבוא אל הסניף ולמלא את זה באופן נורמלי

משה גפני:  יש אנשים שאין להם מקוון

חנוך דב מילביצקי: זה חובה רק במקוון?     

משה גפני: זה מה שהיא אמרה

יניב כהן: תן לי שנייה להסביר

יניב כהן:  הסעיף כבר קיים היום, והוא קובע חובת הגשה מקוונת להצהרות, השגות ותיקוני שומה

יניב כהן:  פה בוועדה, נקבעו תקנות וכללים, שמכוחם כל הפרטים הטכניים; איך עושים, מי חייב וכו' - - -     

משה גפני: אני אחרי שנה וחצי שבה לא הייתי פה

חנוך דב מילביצקי: מה עשינו בשנה וחצי הזו?     

יניב כהן: הרב גפני, זה היה בתקופתך - -      

משה גפני: אני מתאר לעצמי

ינון אזולאי: באותו היום אולי הוא לא היה; היה לו ממלא מקום

יניב כהן: - - ב-2017, ויש שם התייחסות לעורכי דין מבוגרים, ללא מיוצגים, ולסוגי אוכלוסיות שצריכים טיפול שונה מהטיפול הרגיל

יניב כהן:  זה קיים היום בתקנות ובכללים

יניב כהן:  התיקון שאנחנו מבקשים לעשות היום הוא להרחיב את הסעיף המסמיך, לא רק להצהרות, השגות ותיקוני שומה, אלא גם לסוגי הודעות נוספות, כגון, למשל, הודעות בפרויקטים של התחדשות עירונית; בפינוי בינוי ובתמ"א 38

משה גפני: במיסוי מקרקעין

יניב כהן: במיסוי מקרקעין, כן

יניב כהן:  עכשיו אנחנו בסעיף המסמיך

יניב כהן:  בשלב הבא, כשאנחנו נבוא עם התקנות של אותם מקרים נוספים, אנחנו נתייחס שם גם לאוכלוסיות המיוחדות, כמו שהתייחסנו אליהן בתקנות ובכללים של היום

משה גפני: אם אתה עושה את זה עכשיו בחקיקה ראשית – אתה יכול לבוא אחרי כן

משה גפני:  אם אתה אומר "חייב" – זה חייב

משה גפני:  אותו קשיש שאין לו מחשב ורוצה להגיש - - -     

חנוך דב מילביצקי: אז צריך להכניס עוד אופציה

יצחק פינדרוס: זה מה שהרב מבקש

ינון אזולאי: מה כתוב בחקיקה הראשית?     

אסף וקסלר: החקיקה הראשית לא אומרת את זה

אסף וקסלר:  היא רק מאפשרת להגיע עם תקנות

משה גפני: רגע, תגיד מי מדבר לפרוטוקול, כדי שאני אוכל לבוא אליך בטענות

אסף וקסלר: אסף וקסלר מאגף תקציבים

אסף וקסלר:  התיקון בחקיקה הראשית רק מאפשר לבוא עם תקנות לוועדה, שיגידו את זה

משה גפני: אין חובה?     

אסף וקסלר: אין חובה

משה גפני: למה אמרת שזו חובה?     

אפרת ריץ': אני אסביר שוב

אפרת ריץ':  הסעיף שאנחנו מדברים עליו הוא סעיף קטן, שהמשמעות שלו היא לקבוע שהמסמכים שצריך להגיש – יוגשו באופן מקוון כחובה

אפרת ריץ':  יחד עם זאת, אותו סעיף מסמיך את השר, באישור הוועדה, להביא תקנות שבהן ייקבעו סוגי חייבים שיהיו פטורים מהגשה באופן מקוון

אפרת ריץ':  לכן, אנחנו אומרים שאנחנו מביאים סעיף, שאני קוראת לו "סעיף המסגרת", כי הוא ההסמכה לקבוע כי מסמכים שצריך להגיש אותם – יוגשו, כחובה, באופן מקוון, אבל במסגרת התקנות, שבהן גם צריך לקבוע - - -     

יצחק פינדרוס: למה שלא תעשו הפוך?     

ולדימיר בליאק: ואם השר לא מביא תקנות?     

אפרת ריץ': אני רק אשלים

אפרת ריץ':  המשמעות היא שגם המסמכים שיוגשו, כחובה, באופן מקוון, וגם הפטורים – הם ייקבעו במסגרת התקנות, שהן באישור הוועדה

ינון אזולאי: מתי התקנות יגיעו לפה?     

יצחק פינדרוס: הרב גפני, אני רוצה לשאול שאלה, בהמשך למה שאתה שאלת, ושאלת נכון

יצחק פינדרוס:  אני לא צריך להגיד למורי ורבי שהוא שואל נכון, אבל אני אומר את אותו הדבר – רק הפוך: לאפשר

יצחק פינדרוס:  למה לעשות חובה?     

משה גפני: אני מכיר את הדבר הזה

משה גפני:  כתוב שהשר רשאי לעשות את זה מקוון

משה גפני:  ברגע שהוא קובע שזה מקוון – אתה חייב להגיש באופן מקוון; זה לא שיש לך אופציה

משה גפני:  אני שואל: איך אפשר לעשות את זה?     

יצחק פינדרוס: אבל הם כתבו שהוא חייב

משה גפני: כן

יצחק פינדרוס: אז למה לא לעשות הפוך? שתהיה אפשרות להגיש גם באופן מקוון?     

יניב כהן: כמו שנאמר, עד שלא נבוא עם התקנות, בהן תהיה התייחסות גם לאוכלוסיות המיוחדות - - -     

משה גפני: שואל חבר הכנסת ולדימיר: ומה יהיה אם אין תקנות?     

ולדימיר בליאק: מניסיון, אנחנו יודעים שהתקנות יכולות להגיע גם בעוד שנתיים

ינון אזולאי: הוא אומר שהתחולה תהיה רק לאחר התקנות

יניב כהן: בדיוק

יניב כהן:  החובה של המסמכים הנוספים שאנחנו רוצים להכניס לא תיכנס עד שלא יהיו תקנות

ינון אזולאי: והתקנות הן באישור הוועדה?     

אפרת ריץ': אתה יכול רק לפרט מהם המסמכים הנוספים?      

יניב כהן: כן

יניב כהן:  אמרתי, לדוגמה: הודעות לפי תמ"א 38 בפרק 5(5), והודעות בפינוי-בינוי בפרק 5(4)

יניב כהן:  אלה המסות העיקריות

משה גפני: אם זה כמו שאתה אומר – ירדה ההשגה שלי, אבל צריך להיות כתוב שהתחולה היא רק לאחר הבאת התקנות לאישור הוועדה

ינון אזולאי: והתקנות הן באישור הוועדה, כמובן

יניב כהן: סעיף 76(א), אותו הסעיף שאנחנו מתקנים, מתחיל במילים: "שר האוצר, באישור וועדת הכספים, רשאי"

יניב כהן:  אנחנו פשוט - - -     

ינון אזולאי: מוסיפים את התחולה

משה גפני: בסדר

משה גפני:  תקריאו את החוק

משה גפני: אני מבקש להוסיף שהתחולה היא לאחר אישור התקנות על ידי הוועדה

אפרת ריץ': זה אינהרנטי לתיקון

משה גפני: שיהיה כתוב את זה

אפרת ריץ': אבל כך התיקון

יניב כהן: נראה לנו שזה כבר נמצא בתוך התיקון, ובכל מקרה, אנחנו מדברים רק על התוספת

חנוך דב מילביצקי: אז תעשו למען הסר ספק, זה לא ייכנס לתוקף - - -     

משה גפני: האמת היא שאפשר להצביע על זה

ולדימיר בליאק: אבל הבטחנו לא להצביע

יצחק פינדרוס: הרב גפני, הבטחתי לעמיתיי בסיעה שאתה לא מצביע

משה גפני: אני לא מתחשב בסיעה

ינון אזולאי: הוא מתחשב בחמד עמאר

משה גפני: הסיעה יושבת עם דודי אמסלם

ולדימיר בליאק: אתה יכול להרחיב?     

משה גפני: לא

משה גפני:  אני יכול להצביע על זה, ולפי מה שאמרתם – זה בסדר, אבל אני אמרתי לחמד עמאר, היות ויש חג של הדרוזים, שאני לא מצביע היום

משה גפני:  בשבוע הבא, או מתי שזה יבוא להצבעה – אנחנו נצביע

משה גפני:  לפני כן, אני מבקש שאתם תדברו עם הלשכה המשפטית שלנו, כדי שאנחנו נהיה בטוחים שמה שאמרתם אכן מתממש בחקיקה או שצריך להוסיף את זה

משה גפני:  אם לא צריך להוסיף את זה – שיסבירו לנו בוועדה איך, בלי להוסיף, זה אומר שזה רק אחרי התקנות שיאושרו בוועדה

ינון אזולאי: אז תצביע ותגיד שזו רוויזיה, לא?      

משה גפני: לא

חנוך דב מילביצקי: בסדר גמור

משה גפני: טוב, תודה רבה

משה גפני:  הישיבה נעולה